

 REPUBLIKA HRVATSKA

VARAŽDINSKA ŽUPANIJA

 GRAD IVANEC

 GRADONAČELNIK

KLASA: 351-01/14-01/05

URBROJ: 2186/012-03/023-14-3

Ivanec, 6. ožujka 2014.

Na temelju članka 20. Zakona o održivom gospodarenju otpadom („Narodne novine“ br. 94/13) i članka 64. Statuta Grada Ivanca („Službeni vjesnik Varaždinske županije“ br. 21/09, 12/13), Gradonačelnik Grada Ivanca donosi

**Z A K L J U Č A K**

Utvrđuje se Izvješće o izvršenju Plana gospodarenja otpadom Grada Ivanca za 2013. godinu, te se upućuje Gradskom vijeću Ivanec na razmatranje i prihvaćanje.

GRADONAČELNIK:

Milorad Batinić, dipl.ing.

 

 REPUBLIKA HRVATSKA

VARAŽDINSKA ŽUPANIJA

 GRAD IVANEC

 GRADONAČELNIK

KLASA: 351-01/14-01/05

URBROJ: 2186/012-03/023-14-2

Ivanec, 2014.

 Na temelju članka 20. Zakona o održivom gospodarenju otpadom („Narodne novine“ br. 94/13) i članka 64. Statuta Grada Ivanca („Službeni vjesnik Varaždinske županije“ br. 21/09, 12/13), Gradonačelnik Grada Ivanca Gradskom vijeću podnosi

**IZVJEŠĆE**

**o izvršenju Plana gospodarenja otpadom Grada Ivanca za 2013. godinu**

1. **UVOD**

Plan gospodarenja otpadom za Grad Ivanec prihvaćen je 30. listopada 2008. godine, a u skladu je s Planom gospodarenja otpadom Varaždinske županije (Službeni vjesnika Varaždinske županije br. 21/09) i Zakonom o otpadu, Strategijom gospodarenja otpadom Republike Hrvatske (NN broj 130/05), koja je sastavni dio Strategije zaštite okoliša Republike Hrvatske (NN broj 46/02) i Planu gospodarenja otpadom Republike Hrvatske (NN broj 85/07), a donešen je za razdoblje od osam godina.

 Plan je prihvatilo Gradsko vijeće, a sukladno istom i članku 20. Zakona o održivom gospodarenju otpadom jednom godišnje (do 30. travnja tekuće godine), Gradonačelnik je u obvezi podnijeti Gradskom vijeću izvješće o izvršenju Plana, a poglavito o provedbi utvrđenih obveza i učinkovitosti poduzetih mjera.

1. **OBVEZE IZ POSTOJEĆE I NOVE ZAKONSKE REGULATIVE**

Gospodarenje otpadom temelji se na uvažavanju načela zaštite okoliša propisanih zakonom kojim se uređuje zaštita okoliša i pravnom stečevinom Europske unije, načelima međunarodnog prava zaštite okoliša te znanstvenih spoznaja, svjetske prakse i pravila struke, a osobito na slijedećim načelima:

1. načelo onečišćivač plaća,
2. načelo blizine,
3. načelo samodostatnosti i
4. načelo sljedivosti.

Jedinica lokalne samouprave dužna je na svom području osigurati:

1. javnu uslugu prikupljanja miješanog komunalnog otpada, i biorazgradivog komunalnog otpada,
2. odvojeno prikupljanje otpadnog papira, metala, stakla, plastike i tekstila te krupnog (glomaznog) otpada,
3. sprječavanje odbacivanja otpada na način suprotan Zakonu te uklanjanje tako odbačenog otpada,
4. provedbu Plana gospodarenja otpadom Republike Hrvatske,
5. donošenje i provedbu Plana gospodarenja otpadom jedinice lokalne samouprave,
6. provođenje izobrazno-informativne aktivnosti na svom području i
7. mogućnost provedbe akcija prikupljanja otpada.

Jedinica lokalne samouprave dužna je osigurati provedbu prethodno navedenih obveza na kvalitetan, postojan i ekonomski učinkovit način u skladu s načelima održivog razvoja, zaštite okoliša i gospodarenja otpadom osiguravajući pri tom javnost rada.

Jedinica lokalne samouprave dostavlja godišnje izvješće o provedbi Plana jedinici područne (regionalne) samouprave do 31. ožujka tekuće godine za prethodnu kalendarsku godinu i objavljuje ga u svom službenom glasilu.

Plan gospodarenja otpadom sadrži:

* mjere odvojenog skupljanja otpada,
* mjere za upravljanje i nadzor odlagališta za komunalni otpad,
* popis otpadom onečišćenog okoliša i neuređenih odlagališta,
* redoslijed aktivnosti sanacije neuređenih odlagališta i otpadom onečišćenog okoliša,
* izvore i visinu potrebnih sredstava za provedbu sanacije.
1. **PREGLED POSTOJEĆEG STANJA**

Organizirano skupljanje i odvoz komunalnog otpada, kao i odlaganje otpada, koji nastaje u kućanstvima te opada iz poslovnih prostora, kao i proizvodnog otpada sa područja Grada Ivanca, obavlja komunalno poduzeće Ivkom d.d. iz Ivanca, a koje je u većinskom vlasništvu Grada Ivanca.

**SKUPLJANJE MIJEŠANOG KOMUNALNOG OTPADA**

Skupljeni otpad odlaže se na odlagalištu komunalnog otpada u Jerovcu, a korisnici usluge skupljanja, odvoza i odlaganja komunalnog otpada odlažu otpad na različite načine: kućanstva imaju PVC kante volumena 120 l, stanari iz stambenih zgrada odlažu otpad u kontejnere volumena 1.100 l (10 stanova na jedan kontejner), a poslovni prostori imaju ili kante 120 l, kontejnere 1.100 l ili veće kontejnere od 5 ili 7 m3 volumena.

Tablica 1. Vrsta i broj posuda za odlaganje komunalnog otpada

|  |  |  |  |
| --- | --- | --- | --- |
| Vrsta posude | Kućanstva | Posl.prostori | Ukupno |
| PVC kanta 120 l | 3.836 | 330 | 4.166 |
| Kontejneri 1.100 l | 58 | 19 | 77 |
| Kontejneri 5 ili 7 m3 | 0 | 29 | 29 |

Obzirom da na području Grada Ivanca ima 4.094 kućanstava proizlazi da postotak uključenosti kućanstava u organizirani sustav gospodarenja otpadom iznosi **93,69 %** (3.836/4.094=0,9369).

**12.895** stanovnika obuhvaćeno je organiziranim gospodarenjem otpadom što znači da specifična količina miješanog komunalnog otpada po stanovniku za 2013. godinu iznosi **0,57 kg/stan/dan** (ili 208 kg otpada „proizvede“ jedan stanovnik Grada Ivanca u jednoj godini).

Prema ukupnim količinama otpada (uključen i biorazgradivi otpad s groblja i izdvojeni otpad te glomazni otpad) proizlazi da je specifična količina otpada po stanovniku **0,65 kg/stan/dan**.

Tablica 2. Količine otpada skupljenog tijekom 2013. godine

|  |  |  |  |
| --- | --- | --- | --- |
| Ključni brojotpada | Vrste otpada | Količine otpada u Gradu Ivancu u tonama | Indeks2013/2012 |
| 2011. | 2012. | 2013. |
| 20 03 01 | miješani komunalni otpad | 2.535 | 2.880 | **2.704** | 0,94 |
| 04 01 09 | otpad od obrade i završne obrade kože | 332 | 146 | **126** | 0,86 |
| 17 06 04 | izolacijski materijali | 0,1 | 0,1 | **0,1** | 1,00 |
| 20 03 07 | glomazni otpad | 80 | 0 | **13** | 13,00 |
| 20 02 01 | biorazgradivi otpad (groblja) | 199 | 209 | **246** | 1,18 |
| 05 01 02 | ambalaža od plastike | 5 | 8 | **11** | 1,38 |
| 15 01 01 | ambalaža od papira | 26 | 33 | **44** | 1,33 |
| 15 01 07 | staklena ambalaža | 11 | 9 | **18** | 2,00 |
| **Sveukupno skupljenog otpada u tonama** | **3.188** | **3.284** | **3.162** | **0,96** |

Iz tablice je vidljivo da se količina otpada u Gradu Ivancu smanjila u odnosu na prethodnu godinu za 4,00 %.

Komunalni otpad odvozi se iz kućanstava i poslovnih prostora jednom tjedno, prema rasporedu koji vrijedi za čitavu kalendarsku godinu, a iz većih gospodarskih subjekata koji imaju kontejnere volumena 5 ili 7 m3 otpad se odvozi po pozivu.

**SKUPLJANJE IZDVOJENOG OTPADA**

Skupljanje odvojenog otpada, prije svega ambalažnog papira, plastike i stakla, provodi se prema posebnom rasporedu jednom mjesečno. Kućanstva dobivaju mjesečno tri besplatne vreće, žute, zelene i plave boje u koje odlažu ambalažni papir, staklo ili plastiku (ovisno o boji) dok stanari u višestambenim zgradama, u užem centru Grada Ivanca, odvojeno mogu odlagati ove vrste otpada u kontejnere volumena 1.100 l, a koji su identične boje kao i vreće (tzv. zeleni otoci).

Izdvojeno skupljanje otpada, odnosno vreće se nisu posebno naplaćivale.

 Za skupljanje biorazgradivog otpada na gradskim grobljima postavljeni su kontejneri volumena 1.100 l u koje se odlaže biorazgradivi otpad.

**SKUPLJANJE GLOMAZNOG OTPADA**

 Obzirom na odredbe novog Zakona o održivom gospodarenju otpada, iz srpnja 2013. godine, glomazni se otpad više ne skuplja dvaput godišnje, kako je definirano gradskom Odlukom, već tijekom čitave godine. Naime, glomazni otpad preuzima Ivkom d.d. na licu mjesta po pozivu ili građani mogu sami dovesti takvu vrstu otpada u reciklažno dvorište u poslovnom krugu Ivkom-a d.d. u ulici Vladimira Nazora 96b, u Ivancu.

Usluga skupljanja glomaznog otpada se ne naplaćuje korisnicima .

**ODLAGANJE OTPADA NA ODLAGALIŠTU**

Ivkom d.d. osim sa područja Grada Ivanca skuplja i odvozi otpad i iz Grada Lepoglave te Općina Maruševec, Bednja, Klenovnik i Donja Voća.

Sveukupno područje na kojem živi 36.882 stanovnika u 11.140 kućanstava. Izdvojeno skupljeni otpad predaje se ovlaštenim oporabiteljima, a preostali dio odlaže se u Jerovcu.

Tablica 3. Količine odloženog otpada u Jerovcu u 2013. godini

|  |  |  |  |
| --- | --- | --- | --- |
| Ključni broj | Naziv i vrsta otpada | Jedinica lokalne samouprave | Ukupno t |
| Ivanec | Lepoglava | Maruševec | Bednja | D. Voća | Klenovnik |
| 20 03 01 | miješani komunalni otpad | 2.704 | 1.499 | 558 | 553 | 187 | 181 | 5.682 |
| 04 01 09 | otpad od obrade kože | 126 |  |  |  |  |  | 126 |
| 17 06 04 | izolacijski materijali | 0,1 |  |  |  |  |  | 0,1 |
| 20 03 07 | glomazni otpad | 13 | 2 | 4 | 1 |  |  | 20 |
| 20 02 01 | biorazgradivi otpad (groblja) | 246 | 221 | 0 |  | 63 |  | 531 |
| 05 01 02 | ambalaža od plastike | 11 | 3 | 4 |  |  | 1 | 19 |
| 15 01 01 | ambalaža od papira | 44 | 14 | 14 |  |  | 3 | 74 |
| 15 01 07 | staklena ambalaža | 18 | 5 | 6 |  |  | 1 | 30 |
| **Ukupno skupljenog otpada u 2013.** | **3.162** | **1.744** | **586** | **554** | **250** | **186** | **6.482** |

Od ukupne količine otpada 6.482 tone samo 123 tone nisu odložene na odlagalištu otpada u Jerovcu, odnosno 1,89 %.

 **CIJENE USLUGE SKUPLJANJA I ODVOZA KOMUNALNOG OTPADA**

 Cijene usluge nepromijenjene su u odnosu na prethodnu godinu unatoč promjenama energenata i sl. Iz strukture cijene vidljivo je da se dio sredstava koristi za namirenje naknade za umanjenu vrijednost nekretnina (do 500m udaljenosti od tijela odlagališta), a dio sredstava se koristi se za unaprjeđivanje zaštite okoliša.

1. **REALIZACIJA AKTIVNOSTI PREMA PLANU GOSPODARENJA OTPADOM U 2013. GODINI**

Sukladno Planu gospodarenja otpadom, koji je izrađen za razdoblje od osam godina, ulazimo u posljednje dvije godine realizacije Plana. U tablici 4. su prikazane planirane aktivnosti:

Tablica 4. Realizacija aktivnosti prema Planu gospodarenja otpadom u 2013. godini

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Naziv aktivnosti | 2008. | 2009. | 2010. | 2011. | 2012. | **2013.** | 2014. | 2015. |
| Izdvojeno skupljanje –posude u objektima (papir) | x | x |  |  |  |  |  |  |
| Izdvojeno skupljanje (posude u objektima (biorazgradiv) |  |  |  |  |  | **x** |  |  |
| Kontejneri za komunalni otpad | x | x |  |  |  |  |  |  |
| Zeleni otoci | x |  |  |  |  |  |  |  |
| Reciklažno dvorište |  |  | x |  |  |  |  |  |
| Mini reciklažno dvorište |  |  | x |  |  |  |  |  |
| Objekat za građevinski otpad |  |  | x |  |  |  |  |  |
| Rashladni kontejner |  |  |  | x |  |  |  |  |
| Pretovarna stanica sa sortirnicom |  |  |  | x | x |  |  |  |
| Kompostana |  |  |  |  | x | **x** |  |  |
| Sanacija divljih odlagališta | x | x |  |  |  |  |  |  |
| Sanacija odlagališta u Jerovcu | x | x | x | x | x |  |  |  |
| Edukacija | x | x | x | x | x | **x** | x | x |

|  |  |
| --- | --- |
| **x** | * realizirano
 |

Planom gospodarenja otpadom za 2013. godinu bile su predviđene slijedeće aktivnosti:

1. organizacija sustava gospodarenja biorazgradivog otpada
2. Izgradnja i početak rada kompostane
3. edukacija o potrebi izdvajanja otpada

Ove aktivnosti nisu realizirane, ali su stvarani preduvjeti za postupanje sukladno novom Zakonu o održivom gospodarenju otpadom, i to:

* nabava specijalnog vozila smećara u vrijednosti **609.000,00 kn** bez PDV-a (Ugovor o sufinanciranju s Fondom za zaštitu okoliša i energetsku učinkovitost
* uređenje reciklažnog dvorišta u poslovnom krugu Ivkom-a d.d. za odlaganje otpada tijekom čitave godine
* izrada Plana sanacije odlagališta komunalnog otpada u Jerovcu
* mjerenje kvalitete zraka oko odlagališta te mjerenje kvalitete zraka na samom odlagalištu otpada u Jerovcu (tri puta u 2013. godini)
* nabava specijalnog vozila kamiona-autopodizača za kontejnere vrijednosti **899.000,00 kn** bez PDV-a (isporuka se očekuje tijekom 2014. godine, sufinanciranje Fonda za zaštitu okoliša i energetsku učinkovitost)
* usklađivanje dokumentacije s novim propisima
* građevinski radovi na sanaciji odlagališta otpada.

**GRAĐEVINSKI RADOVI NA SANACIJI ODLAGALIŠTA**

Radovi a sanaciji odlagališta komunalnog otpada u Jerovcu započeti su tijekom lipnja 2011. godine, a do konca iste godine izvedeno je radova u vrijednosti **879.087,36 kn**.

Radove je izvodila tvrtka METEOR GRUPA d.o.o. početna vrijednost ugovora iznosila je po ugovoru **6.946.392,70 kn** (bez PDV-a).

Radovi su prekinuti početkom 2012. godine, raskinut je ugovor te aktivirana garancija banke. U 2013. godini predana je i zadnja situacija od strane METEOR GRUPE d.o.o. na iznos **554.636,38 kn**.

Sveukupno situirani radovi od strane **METEOR GRUPE d.o.o.** iznosili su **1.918.038,13 kn**, od čega je Grad Ivanec platio 40 % iz vlastitih sredstava, a preostali dio, sukladno ugovoru, plaća Fond za zaštitu okoliša i energetsku učinkovitost.

 Nakon, raskida ugovora provedeno je novo javno nadmetanje te odabran novi izvođač radova tvrtka **GTTRADE d.o.o.** (Zajednica ponuditelja) iz Splita. Vrijednost ugovorenih radova iznosi **7.718.611,60 kn** (bez PDV-a).

Do kraja 2013. godine novi izvođač radova izveo je radova u vrijednosti od **4.954.671,99kn**.

Tablica 5. Vrijednost radova na sanaciji odlagališta

|  |  |  |  |  |
| --- | --- | --- | --- | --- |
| Godina | Izvođač radova | Ugovoreni iznos | Izvedeno | Kumulativ |
| 2010. | METEOR GRUPA d.o.o.\* | **6.946.392,70**bez PDV-a | 0,00 | 0,00 |
| 2011. | METEOR GRUPA d.o.o. | 879.087,36 | 879.087,36 |
| 2012. | METEOR GRUPA d.o.o.\*\* | 484.314,39 | 1.363.401,75 |
| 2013. | METEOR GRUPA d.o.o. | 554.636,38 | **1.918.038,13** |
| 2013. | GT TRADE d.o.o.\*\*\* | **7.718.611,60**bez PDV-a | **4.954.671,99** | **6.872.710,12** |
| 2014. | GT TRADE d.o.o. |  |  |
| 2015. | GT TRADE d.o.o. |  |  |
| **Plan završetka 30.6.2015. ukupno u kn** |  |  | **9.636.649,73** |

\*ugovoreni radovi

\*\*raskid ugovora s izvođačem

\*\*\*novi izvođač radova

Sveukupno se očekuje trošak sanacije od **9.636.649,73 kn**, od čega Grad Ivanec plaća 40 % ili što u kunama iznosi **3.854.659,60 kn**. preostali dio plaća Fond za zaštitu okoliša i energetsku učinkovitost sukladno ugovoru.

Ukupna vrijednost investicije veća je za gotovo 40 % (38,73 %) u odnosu na početnu – ugovorenu prema javnom nadmetanju iz 2010. godine.

Ovdje nisu prikazani troškovi projektne dokumentacije, nadzora nad gradnjom, monitoring i sl.

1. **ZAKLJUČAK**

Postojeći način skupljanja, odvoza i odlaganja otpadom, kao i dosadašnje zakonske odredbe te svijest građana rezultiralo je sa dosta velikim količinama otpada koji se zbrinjava odlaganjem na odlagalištu.

Prema novim propisima morat će se plaćati naknada za neusklađena odlagališta, odnosno ona koja ne smanjuju količine na način kako je predviđeno propisima. Za realizaciju ovog cilja treba ugraditi cestovnu vagu te sustav kontrole otpada koji se odlaže na odlagalištu.

Količine izdvojeno skupljenog otpada, papira plastike i stakla su zanemarive u odnosu na količine koje se „proizvedu“ na području Grada Ivanca te će sukladno zakonskim propisima trebati povećati količine ovako skupljenog otpada uz konstantnu edukaciju i informiranost korisnika o potrebi istog.

Cijena usluge gospodarenja otpadom prema novoj regulativi obračunava se po masi otpada ili volumenu posude uz potrebu evidencije broja pražnjenja posuda. Ovakav sustav pravedniji je od prethodnog te će stimulirati korisnike da otpad što više razvrstavaju jer će o tome ovisiti mjesečni trošak ove usluge.

Ivkom d.d. kao davatelj usluge još nije spreman za primjenu ovakvog načina obračuna cijene te će se morati uložiti znatna financijska sredstva u informatizaciju i praćenje parametra broja pražnjenja posuda. Novi zakon uvodi i obveze komunalnog redara.

Uvjeti za prikupljanje i kompostiranje biorazgradivog otpada još nisu stvoreni, a što se može očekivati u narednom razdoblju. Naime, novi zakonski propisi određuju da se do 1. srpnja 2014. godine mora ustrojiti sustav gospodarenja biorazgradivog otpad. Nažalost, još nema uvjeta, a niti postrojenja za izradu komposta. Realizacija ovog sustava planirana je tek u Regionalnom centru za gospodarenje otpadom, čija se realizacija još uvijek upitna po pitanju rokova.

Obzirom da zakonski propisi daju veliku ulogu, odnosno OBVEZE jedinicama lokalne samouprave u gospodarenju otpadom u narednom razdoblju, nakon donošenja svih potrebnih uredbi, pravilnika i drugih podzakonskih propisa, očekuje nas cjelovito redefiniranje sustava održivog gospodarenja otpadom pri čemu će trebati:

* izraditi novi Plan gospodarenja otpadom,
* izraditi Elaborat gospodarenja otpadom,
* donijeti potrebne odluke o načinu gospodarenja otpadom (načinu pružanja javne usluge),
* provoditi izobrazno-informativne aktivnosti,
* organizirati rad reciklažnog dvorišta i odvojeno skupljanje otpada,
* kontrolu provođenja odvajanja otpada (obveza komunalnog redara), i dr.

I na kraju, realizacija Plana gospodarenja otpadom treba se temeljiti na načelu održivosti, odnosno pokušavati zadržati i/ili povećati postojeću kvalitetu usluge bez dodatnog povećanja cijene usluge korisnicima tako dugo dok se otpad može odlagati na odlagalištu u Jerovcu. Cijena usluge nakon otvaranja Regionalnog centra za gospodarenje otpadom u Piškornici sigurno će porasti, tim više što u novijim planovima na području Grada Ivanca neće biti izgradnje pretovarne stanice. Najbliža će biti smještena u Varaždinu, a to će rezultirati dodatnim troškovima prijevoza i rada pretovarne stanice.

GRADONAČELNIK:

Milorad Batinić, dipl.ing.